CELEX: 
Language: et
Date: 2021-12-08 00:00:00
Title: KOMISJONI DELEGEERITUD MÄÄRUS (EL) / , millega muudetakse delegeeritud määrust (EL) 2015/242, millega kehtestatakse üksikasjalikud eeskirjad nõuandekomisjonide toimimise kohta ühise kalanduspoliitika raames

SELETUSKIRI
            
            
               1.DELEGEERITUD ÕIGUSAKTI TAUST
            
            
               Nõuandekomisjonid on ühise kalanduspoliitikaga
                  1
                ette nähtud merendus- ja kalandusasjade peadirektoraadi sidusrühmade nõuandefoorumid, mille eesmärk on anda komisjonile ja liikmesriikidele nõu ja teavet küsimustes, mis on seotud kalavarude majandamisega nende piirkonnas või pädevusvaldkonnas. Nõuandekomisjonide toimimise eeskirjad on sätestatud delegeeritud määruses (EL) 2015/242
                  2
               . Merendus- ja kalandusasjade peadirektoraat lähtub käesolevast muudatusest eesmärgiga parandada nõuandekomisjonide toimimist ja tõhustada nendega tehtavat koostööd. Muudatuse eesmärk on lihtsustada nõuandekomisjonide toimimist eri rühmade ja huvide parema esindatuse kaudu, käsitledes samal ajal ka küsimusi, mida kehtivas määruses üksikasjalikult ei käsitleta.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesolev õigusakti eelnõu on koostatud nõuandekomisjonide panuse ja ettepanekute põhjal, mis koguti enne 18. jaanuaril 2021. aastal toimunud nõuandekomisjonide ühist koosolekut ja selle käigus. Nõuandekomisjonidel oli võimalus esitada eelnõu kohta täiendavaid märkusi teisel ühisel koosolekul, mis toimus 5. mail 2021. Nõuandekomisjonidelt koguti tagasisidet lõpliku eelnõu kohta 15. juulil 2021. aastal toimunud koosolekul. Samuti paluti liikmesriikidel määrata kindlaks muud küsimused, mida võiks eelnõu koostamisel käsitleda, ning nendega konsulteeriti komisjoni eksperdirühma 16. juuli 2021. aasta koosolekul. Delegeeritud õigusakti eelnõu kohta saadi üldsuse tagasisidet ajavahemikus 17. juulist kuni 10. septembrini 2021, mil nõuandekomisjonidelt laekus seitse erinevat vastust ning mõned vastused saadi üksikorganisatsioonidelt, valitsusvälistelt organisatsioonidelt ja ühelt ELi piirkonnalt.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva muudatuse eesmärk on 1) parandada tasakaalu sektoriorganisatsioonide ja muude huvirühmade vahel tööd juhtivatel positsioonidel, 2) täpsustada kriteeriume liikmete kahte sidusrühmade kategooriasse liigitamiseks, 3) tugevdada huvirühmade asjakohast esindatust reguleerivaid sätteid, 4) kirjeldada üksikasjalikult töökorda, et tagada kooskõla ühise kalanduspoliitika eesmärkidega, läbipaistvus ja kõigi arvamustega arvestamine, ning 5) kehtestada välise ja sõltumatu tulemuslikkuse hindamise nõue. 
            
            
               
            
            
               KOMISJONI DELEGEERITUD MÄÄRUS (EL) …/…,
            
            
               8.12.2021,
            
            
               millega muudetakse delegeeritud määrust (EL) 2015/242, millega kehtestatakse üksikasjalikud eeskirjad nõuandekomisjonide toimimise kohta ühise kalanduspoliitika raames
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ,
                  3
                eriti selle artikli 45 lõiget 4,
            
            
               ning arvestades järgmist:
            
            
               (1)Määruse (EL) nr 1380/2013 artiklis 43 on sätestatud nõuandekomisjonide moodustamine, et edendada sidusrühmade tasakaalustatud esindatust kalanduse ja vesiviljeluse valdkonnas ning aidata kaasa ühise kalanduspoliitika eesmärkide saavutamisele.
            
            
               (2)Komisjon võttis määruse (EL) nr 1380/2013 artikli 45 lõike 4 kohaselt vastu komisjoni delegeeritud määruse (EL) 2015/242,
                  4
                millega kehtestatakse üksikasjalikud eeskirjad nõuandekomisjonide toimimise kohta ühise kalanduspoliitika raames.
            
            
               (3)Komisjon võttis vastu delegeeritud määruse (EL) 2017/1575,
                  5
                millega muudetakse delegeeritud määrust (EL) 2015/242, et selgitada sektoriorganisatsioonide mõistet, täpsustada menetlust nõuandekomisjonide liikmete liigitamiseks ühte kahest määruse (EL) nr 1380/2013 artikli 45 lõikes 1 osutatud sidusrühmade kategooriast ning anda mõlemale kategooriale õigus otsustada sõltumatult oma esindatuse üle täitevkomitees. 
            
         
         
            
               (4)Nõuandekomisjonide ja liikmesriikidega on konsulteeritud, võttes arvesse delegeeritud määruse (EL) 2015/242 kohaldamisel saadud kogemusi. 
            
            
               (5)Selleks et tagada kõigi huvide tasakaalustatum esindatus ja tagada paremini esimeeste erapooletus, on asjakohane, et nõuandekomisjonid määravad konsensuse alusel esimehe ja vähemalt ühe aseesimehe, kes kuuluvad määruse (EL) nr 1380/2013 artikli 45 lõikes 1 osutatud sidusrühmade erinevatesse kategooriatesse. Töörühmi peaksid võimaluse korral juhtima sidusrühmade kahe kategooria esindajad. Nõuandekomisjonidel peaks olema õigus määrata esimees ja aseesimehed väljastpoolt nõuandekomisjone.
            
            
               (6)Selleks et tagada nõuandekomisjonide sujuv toimimine, on vaja täiendavalt täpsustada kriteeriumid nõuandekomisjonide liikmete liigitamiseks kahte määruse (EL) nr 1380/2013 artikli 45 lõikes 1 osutatud sidusrühmade kategooriasse. 
            
            
               (7)Delegeeritud määruse (EL) 2015/242 artikli 2 lõikes 2 on sektoriorganisatsioonid määratletud kui kalandussektorit ja vajaduse korral vesiviljelusettevõtjaid esindavad organisatsioonid ning töötlemis- ja turustamissektorite esindajad. Määruse (EL) nr 1380/2013 artikli 4 lõike 30 kohaselt on „käitaja” füüsiline või juriidiline isik, kes käitab ettevõtet või kellele kuulub ettevõte, mille tegevus on seotud kalapüügi- ja vesiviljelustoodete tootmise, töötlemise, turustamise, levitamise ning jaemüügi mis tahes etapiga. Seepärast peaksid nõuandekomisjonide liikmete klassifitseerimise kriteeriumid võimaldama liigitada eespool nimetatud sektoreid esindavad organisatsioonid „sektoriorganisatsioonide“ kategooriasse. Lisaks tuleks sektoriorganisatsioonideks liigitada ka eespool nimetatud sektoritele tarnijad, näiteks kalavõrkude tootjad või jäätootjad. 
            
            
               (8)Organisatsiooni võib pidada asjaomast sektorit esindavaks, kui vähemalt 50 % selle liikmetest on ise sektori esindajad või neil on sektoris otsesed või kaudsed majandushuvid, kui organisatsioon esindab sektori töötajaid või kui vähemalt 50 % selle rahastamisest pärineb sektorist. Selliseid organisatsioone tuleks käsitada sektoriorganisatsioonidena ka määruse (EL) nr 1380/2013 artikli 45 lõike 1 mõistes.
            
            
               (9)Nõuandekomisjonide tasakaalustatud toimimise tagamiseks on vaja, et organisatsioonid, mis edendavad horisontaalseid põhimõtteid, nagu keskkonnakaitse, tarbijate ja inimõiguste kaitse, tervishoid, võrdõiguslikkus või loomatervis või loomade heaolu, liigitataks sektoriorganisatsioonideks, kui nad esindavad sektorit põhjenduste 7 või 8 tähenduses. Seepärast tuleks selliseid horisontaalseid põhimõtteid edendavad organisatsioonid liigitada „muudeks huvirühmadeks“ ainult juhul, kui nad on sektorist sõltumatud, mis tähendab, et vähem kui 50 % nende liikmetest on sektori esindajad või vähem kui 50 %-l nende liikmetest on sektoris otsesed või kaudsed majandushuvid, nad ei esinda sektori töötajaid ning vähem kui 50 % nende rahastamisest pärineb sektorist.
            
            
               (10)Määruse (EÜ) nr 1224/2009 artikli 4 lõike 28 kohaselt on „harrastuspüük” mittetöönduslikud püügitoimingud, mille puhul vee-elusressursse kasutatakse meelelahutuslikul, turismi ja sportlikul eesmärgil. Harrastus- või sportpüüki esindavad organisatsioonid tuleks liigitada „muudeks huvirühmadeks“, kuna nende olemus, eesmärgid ja vahendid erinevad delegeeritud määruse (EL) 2015/242 artikli 2 lõikes 2 määratletud sektoriorganisatsioonidest. 
            
            
               (11)Kalandus- ja vesiviljelussektor seisab üha enam silmitsi vajadusega olla ühenduses sidusrühmadega, kes konkureerivad mere eri kasutusviiside pärast, sealhulgas energia tootmise, kaevandamise, turismi või säilitamise eesmärgil. Sellistel sidusrühmadel võivad olla huvid, mis erinevad kalandus- ja vesiviljelussektori huvidest. Seepärast on vajalik, et organisatsioonid, kes osalevad nõuendekomisjonide ülesannete täitmisel, nagu see on sätestatud määruse (EL) nr 1380/2013 artiklis 44, ning kes esindavad merekeskkonna või -ruumi kasutamisega seotud otseseid või kaudseid majandushuve või kellel on sellised huvid, välja arvatud töönduslik kalapüük, vesiviljelus või mereandide töötlemine, turustamine, levitamine ja jaemüük, liigitatakse „muudeks huvirühmadeks“. 
            
            
               (12)Erilist tähelepanu tuleks pöörata kõikide sidusrühmade tasakaalustatud ja ulatusliku esindatuse tagamisele nõuandekomisjonides, kaasa arvatud muud huvirühmad ja väikesemahulise püügiga tegelevate laevastike esindajad. 
            
            
               (13)Selleks et täita määruse (EL) nr 1380/2013 artikli 43 lõike 1 nõudeid, mille kohaselt moodustatakse nõuandekomisjonid, et aidata kaasa kõnealuse määruse artiklis 2 sätestatud ühise kalanduspoliitika eesmärkide saavutamisele, on vaja üksikasjalikult kirjeldada töömeetodeid, mida nõuandekomisjonid peaksid soovituste koostamisel järgima. 
            
            
               (14)Nõuandekomisjonidele kui Euroopa ühistes huvides tegutsevatele organitele antakse liidu rahalist toetust. Seepärast tuleks nende toimimist korrapäraselt jälgida ja hinnata välise, korrapärase ja sõltumatu tulemuslikkuse hindamise kaudu.
            
            
               (15)Seepärast tuleks delegeeritud määrust (EL) 2015/242 vastavalt muuta,
            
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määrust (EL) 2015/242 muudetakse järgmiselt.
            
            
            
               (1)Artikkel 4 asendatakse järgmisega:
            
            
               „Artikkel 4
            
            
               Nõuandekomisjoni struktuur ja töökorraldus
            
         
         
            
               1.Lisaks määruse (EL) nr 1380/2013 artikli 43 lõikele 1, artikli 45 lõigetele 1–3 ning III lisa kohastele nõuetele peab nõuandekomisjonide struktuur ja töökorraldus vastama ka käesoleva artikli lõigetes 2–7 sätestatud nõuetele.   
            
            
               2.Nõuandekomisjon määrab konsensuse alusel esimehe ja vähemalt ühe aseesimehe. Esimees võib tulla väljastpoolt nõuandekomisjoni liikmete koosseisu. Kui esimees on määratud liikmesorganisatsioonide esindajate hulgast, määratakse vähemalt üks aseesimees artiklis 2 osutatud sektoriorganisatsioonide ja muude huvirühmade esindajate hulgast, kelle hulka esimees ei kuulu. Seda põhimõtet kohaldatakse võimaluse korral ka töörühmade esimeeste suhtes.
            
            
               3.Nõuandekomisjoni üldkogu täidab järgmisi ülesandeid:
            
            
               (a)võtab vastu nõuandekomisjoni kodukorra;
            
            
               (b)tuleb kokku vähemalt üks kord aastas, et kiita heaks aastaaruanne, iga-aastane strateegiline kava ja nõuandekomisjoni iga-aastane eelarve;
            
            
               (c)otsustab selle üle, kuidas liigitada nõuandekomisjoni liikmeid kategooriasse „sektoriorganisatsioonid” või „muud huvirühmad”, kasutades I lisas sätestatud kriteeriume ning tuginedes sellistele objektiivsetele ja kontrollitavatele kriteeriumitele nagu põhikirja sätted, liikmete nimekiri ja asjaomase organisatsiooni tegevuse laad. 
            
            
               4.Üldkogu nimetab kuni 25 liikmest koosneva täitevkomitee, võttes aluseks sektoriorganisatsioonide ja muude huvirühmade poolt nendele vastavalt antud kohtadega seotud nimetamised. Pärast komisjoniga konsulteerimist võib üldkogu võtta vastu otsuse nimetada kuni 30 liikmest koosnev täitevkomitee, et tagada väikesemahulise püügiga tegelevate laevastike asjakohane esindatus.
            
            
               5.Üldkogu kehtestab õiglased liikmemaksud, et tagada kõikide sidusrühmade tasakaalustatud ja ulatusliku esindatuse, võttes arvesse nende finantssuutlikkust. 
            
            
               6.Täitevkomitee täidab järgmisi ülesandeid:
            
            
               (a)juhib ja korraldab nõuandekomisjoni ülesandeid vastavalt määruse (EL) nr 1380/2013 artikli 44 lõigetele 2 ja 3;
            
            
               (b)valmistab ette aastaaruande, iga-aastase strateegilise kava ja iga-aastase eelarve;
            
            
               (c)võtab vastu määruse (EL) nr 1380/2013 artikli 44 lõikes 2 osutatud soovitusi ja ettepanekuid.
            
            
               7.Üldkogu ja täitevkomitee tagavad kõikide sidusrühmade tasakaalustatud ja ulatusliku esindatuse, pöörates erilist tähelepanu muudele huvirühmadele ja vajaduse korral väikesemahulise püügiga tegelevatele laevastikele. Väikesemahulise püügiga tegelevate laevastike esindajate arv peaks kajastama väikesemahulise püügiga tegelevate laevastike osakaalu asjaomaste liikmesriikide kalandussektoris.“
            
            
            
               (2) Artikkel 5 asendatakse järgmisega:
            
            
               „Artikkel 5
            
            
               Töökord
            
            
               1.Nõuandekomisjon tagab, et esitatud soovitused ja ettepanekud:
            
            
               (a)vastavad ühise kalanduspoliitika eeskirjadele ja eesmärkidele, mis on sätestatud määruse (EL) nr 1380/2013 artiklis 2;
            
            
               (b)koostatakse rangete läbipaistvuse, tasakaalustatud esindatuse ja kõikide esitatud seisukohtadega arvestamise põhimõtete kohaselt;
            
         
         
            
               (c)võetakse võimaluse korral vastu konsensuse alusel. Kui konsensust ei saavutata, lisatakse liikmete poolt esitatud eriarvamused soovitustele, mis võetakse vastu kohalolevate ja hääletavate liikmete häälteenamusega.
            
            
               2.Nõuandekomisjon püüab oma töökorra üle otsustamisel tagada kõikide liikmete tõhusa ja täiemahulise osalemise, kasutades nüüdisaegseid teabe- ja kommunikatsioonivahendeid ning pakkudes suulise ja kirjaliku tõlke teenuseid.“
            
            
            
               (3)Lisatakse artikkel 7 a:
            
            
               „Artikkel 7 a
            
            
               Tulemuslikkuse hindamine
            
            
               Nõuandekomisjon viib vähemalt kord viie aasta jooksul läbi oma tegevuse sõltumatu tulemuslikkuse hindamise. Sellise hindamise eesmärk on teha kindlaks parimad tavad ja puudused, koostada soovitused eesmärgiga parandada nõuandekomisjoni toimimist, ning hinnata nõuandekomisjoni üldist panust määruses (EL) nr 1380/2013 sätestatud ühise kalanduspoliitika eesmärkide saavutamisse. Hindamise tulemused avalikustatakse ning juhul kui nõuandekomisjoni töös on tehtud kindlaks puudusi, lisatakse hindamisele tegevuskava, milles sätestatakse konkreetsed meetmed ja nende rakendamise selge ajakava.“
            
            
               (4)Lisatakse lisa "Kriteeriumid nõuandekomisjonide liikmete liigitamiseks kategooriatesse "sektoriorganisatsioonid" või "muud huvirühmad":
            
            
                „LISA Kriteeriumid nõuandekomisjonide liikmete liigitamiseks kategooriatesse „sektoriorganisatsioonid” või „muud huvirühmad”.
            
            
            
               1.Organisatsioon liigitatakse „sektoriorganisatsiooniks“, kui täidetud on vähemalt üks järgmistest kriteeriumidest:
            
            
               (a)organisatsioon esindab või omab otseseid või kaudseid majandushuve tööndusliku kalapüügi, vesiviljeluse, mereandide töötlemise, turustamise, levitamise või jaemüügi sektoris;
            
            
               (b)enamik organisatsiooni liikmetest, kas füüsilised või juriidilised isikud, esindavad või omavad otseseid või kaudseid majandushuve tööndusliku kalapüügi, vesiviljeluse, mereandide töötlemise, turustamise, levitamise või jaemüügi sektoris;
            
            
               (c)organisatsioon esindab töötajaid tööndusliku kalapüügi, vesiviljeluse, mereandide töötlemise, turustamise, levitamise või jaemüügiga seotud sektorites;
            
            
               (d)vähemalt 50 % organisatsiooni rahastamisest pärineb ettevõtjatelt, kes tegutsevad tööndusliku kalapüügi, vesiviljeluse, mereandide töötlemise, turustamise, levitamise või jaemüügi valdkonnas;
            
            
               (e)organisatsioon vastab vähemalt ühele punkti 1 alapunktides a–d loetletud kriteeriumidest ning tegutseb keskkonna, tarbijate ja inimõiguste, tervishoiu, võrdõiguslikkuse edendamise või loomatervise või loomade heaolu valdkonnas.
            
            
               2.Organisatsioon liigitatakse „muuks huvirühmaks“, kui ta ei vasta ühelegi lõikes 1 sätestatud kriteeriumile, ning:
            
            
               (a)tegutseb peamiselt keskkonna, tarbijate ja inimõiguste, tervishoiu, võrdõiguslikkuse edendamise, loomatervise või loomade heaolu, harrastuskalapüügi või sportliku kalapüügi valdkonnas või 
            
            
               (b)esindab merekeskkonna või -ruumi kasutamisega seotud otseseid või kaudseid majandushuve või tal on sellised huvid, välja arvatud töönduslik kalapüük, vesiviljelus või mereandide töötlemine, turustamine, levitamine ja jaemüük. “
            
            
               Artikkel 2
            
         
         
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 8.12.2021
            
            
               
                     Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta (ELT L 354, 28.12.2013, lk 22–61). 
               
               
                  
                     (2)
                  
                        ELT L 41, 17.2.2015, lk1–4
               
               
                  
                     (3)
                  
                        ELT L 354, 28.12.2013, lk 22–61.
               
               
                  
                     (4)
                  
                        Komisjoni 9. oktoobri 2014. aasta delegeeritud määrus (EL) 2015/242, millega kehtestatakse üksikasjalikud eeskirjad nõuandekomisjonide toimimise kohta ühise kalanduspoliitika raames (ELT L 41, 17.2.2015, lk 1–4).
               
               
                  
                     (5)
                  
                        Komisjoni 23. juuni 2017. aasta delegeeritud määrus (EL) 2017/1575, millega muudetakse delegeeritud määrust (EL) 2015/242 (ELT L 239, 19.9.2017, lk 1–2).